Američke snage nastavljaju prema središtu Bagdada (8/4/03) - 2003-04-08
U najnovijim napadima korištene bombe s preciznim navođenjem - nije utvrđeno je li irački predsjednik ubijen tijekom najnovijih bombard
Američke snage nastavljaju napredovanje prema središtu Bagdada, dok najviši časnici nastoje utvrditi je li irački predsjednik ubijen tijekom najnovijih bombardiranja. Predstavnici američke vojske navode da su u tim napadima korištene bombe s preciznim navođenjem, namijenjene uništavanju bunkera. Cilj bombardiranja bilo je mjesto na kojem se – prema obavještajnim podacima – održavao sastanak iračkog čelništva, u rezidencijalnoj četvrti Mansour. Borbe su danas nastavljene i oko Bagdada. Središnja komanda je priopćila da su Marinske snage osvojile iračku zrakoplovnu bazu Al-Rashid, na jugoistoku Bagdada. Britanske snage, koje su zauzele drugi po veličini irački grad – Basru – zatražile su od čelnika lokalne plemenske zajednice da formira civilnu upravu u gradu i istoimenoj pokrajini. Predstavnici britanske vojske nisu objavili ime lokalnog šejka, ali su ga ocijenili “vjerodostojnim i pouzdanim”. Stanovništvo Basre žali se na nestašicu vode, te na bezakonje i potpun raspad reda i sigurnosti. Nakon što su britanske postrojbe – poslije dvotjedne opsade –jučer preuzele kontrolu nad Basrom, u gradu je uslijedila masovna pljačka i uništavanje imovine. U napadima američkih snaga u Bagdadu danas je poginulo troje novinara, a nekolicina pripadnika novinskih organizacija je ranjena. Predstavnik arapske satelitske televizije “al-Jazeera” priopćio je da je prilikom američkog bombardiranja pogođen ured te televizijske postaje. U napadu je poginuo njihov novinar jordanskog državljanstva Tareq Ayoub. Ubrzo nakon toga, poginuli su kamerman agencije Reuters, - Ukrajinac Taras Protsyuk –, te kamerman španjolske televizije Telecinco – Jose Cuoso. Ta su dvojica kamermana poginula kada je američki tenk otvorio vatru na hotel “Palestina”, u kojem je smješten veći broj novinara. Međunarodne humanitarne organizacije izvješćuju da je opskrbljenost lijekovima i medicinskim materijalom u bolnicama u Bagdadu na kritičnoj točci. Svjetska zdravstvena organizacija navodi da nedostaje lijekova za opekotine, povrede glave i kičme, te za liječenje rana izazvanih šrapnelima. Agencija Ujedinjenih naroda je prenijela upozorenje koje je objavio Međunarodni crveni križ prema kojem liječnici u Bagdadu rade dano-noćno, te je zavladala nestašica anestetika i lijekova.